InterDentis București – 24-28.03.2025

Liga Studenților la Medicină Dentară București, în parteneriat cu Universitatea de Medicină și Farmacie “Carol Davila” din București prin Direcția Antreprenoriat Studențesc, Alumni, Activități Studențești, Proiecte și Programe, va organiza în perioada 24-28 martie InterDentis București.

InterDentis este un proiect organizat sub egida Federației Studenților în Medicină Dentară din România, dedicat studenților la Stomatologie din întreaga țară și din Republica Moldova. Timp de o săptămână, participanții au ocazia să descopere viața academică din cadrul facultății noastre, explorând un mediu nou și dinamic.

Pe parcursul săptămânii, aceștia vor lua parte la cursuri și laboratoare, vor lega prietenii și se vor bucura de atmosfera unui oraș nou, plin de oportunități. Fiecare moment al experienței este gândit pentru a îmbina învățarea cu distracția, oferindu-le participanților o perspectivă autentică asupra vieții de student la Stomatologie.

Vă așteptăm la eveniment!

Liga Studenților la Medicină Dentară București, în parteneriat cu Universitatea de Medicină și Farmacie “Carol Davila” din București prin Direcția Antreprenoriat Studențesc, Alumni, Activități Studențești, Proiecte și Programe, a organizat în perioada 24-28 Martie InterDentis București.

Am avut marea plăcere de a întâmpina aproximativ 130 de studenți din diferite centre universitare din țară și nu numai, precum: Cluj-Napoca, Timișoara, Iași, Craiova, Târgu Mureș, Constanța, Chișinău. Pentru o săptămână, aceștia au participat la laboratoare și cursuri , alături de studenții Facultății de Stomatologie.

În aceeași săptămână s-a desfășurat Dent-X Congress, unde au participat o mare parte dintre studenți la numeroase workshopuri și prezentări.

Pe lângă experiența academică, participanții au participat zilnic la activități sociale pentru consolidarea legăturilor noi formate, cum ar fi: Picnic în Herăstrău, Treasure Hunt, seara de jocuri și petrecerea de deschidere a congresului Dent-X.

Ne bucurăm că centrul nostru universitar a fost ales de un număr așa mare de studenți, oferindu-le o perspectivă diferită și sperăm că săptămâna petrecută cu noi i-a ajutat să dobândească noi cunoștințe în domeniul stomatologiei, dar și prietenii de neuitat.

Articolul InterDentis București – 24-28.03.2025 apare prima dată în umfcd.