Baby Steps in Dentistry – 27-28.09.2025

Liga Studenților la Medicină Dentară București, cu sprijinul Universității de Medicină și Farmacie “Carol Davila” din București, prin Direcția Antreprenoriat Studențesc, Alumni, Activități Studențești, Proiecte și Programe, organizează pe 27 și 28 septembrie proiectul “Baby Steps in Dentistry”.

Baby Steps in Dentistry este evenimentul dedicat studenților care pășesc pentru prima dată în lumea universitară, oferindu-le șansa să intre în contact cu noii colegi, dar și cu studenți din anii mai mari, pregătiți să îi sprijine cu sfaturi și informații utile.

De-a lungul celor două zile, participanții vor descoperi principalele locații ale facultății și vor primi informații esențiale despre cursuri, lucrări practice, examene, dar și despre tot ce înseamnă viața de student. În plus, a doua zi îi așteaptă o surpriză pregătită special pentru a transforma începutul lor de drum într-o experiență memorabilă, pășind cu încredere în universul stomatologiei.

Înscrierile se fac completând formularul https://tinyurl.com/5d8z6yjy , până Luni, 15 septembrie, ora 20:00.

Liga Studenților la Medicină Dentară București, în parteneriat cu Universitatea de Medicină și Farmacie “Carol Davila” din București, prin Direcția Antreprenoriat Studențesc, Alumni, Activități Studențești, Proiecte și Programe, a organizat, în perioada 27 și 28 septembrie, evenimentul “Baby Steps in Dentistry”.

“Baby Steps in Dentistry” este un proiect dedicat studenților care pășesc pentru prima dată pe treptele Facultății de Stomatologie. Cele două zile au reunit 300 de studenți de anul I, care au explorat locațiile unde se vor desfășura cursurile și laboratoarele și au aflat informații despre structura primului an universitar.

În prima zi, bobocii au participat la prezentări susținute de doamna Decan Prof. Univ. Dr. Andreea Didilescu, doamna Prodecan Conf. Univ. Dr. Ana‐Maria Cristina Țâncu, Conf. Univ. Dr. Mihnea Nicolescu și Prof. Univ. Dr. Mugurel Rusu. De asemenea, pe parcursul zilei au descoperit și standurile pregătite special pentru ei, unde au aflat mai multe despre asociație și proiectele acesteia.

Cea mai așteptată parte a fost locația surpriză, vizitată în a doua zi, Laboratorul de Tehnici Digitale în Stomatologie, unde studenții au descoperit cele mai noi tehnologii și inovații din  stomatologie.

Articolul Baby Steps in Dentistry – 27-28.09.2025 apare prima dată în umfcd.